arnastofnun/IGC-2024 huggingface dataset:
Þingræður haldnar á Alþingi Íslendinga



Svohljóðandi bréf hefur borist frá forseta Nd.: "Alþingi, 12. mars 1986. Formaður þingflokks Sjálfsttl. hefur ritað mér á þessa leið: "Þar sem Þorsteinn Pálsson, 1. þm. Suðurl., er á förum til útlanda í opinberum erindum og getur því ekki sótt þingfundi á næstunni leyfi ég mér að hans ósk með skírskotun til 130. gr. laga um kosningar til Alþingis að óska þess að 1. varamaður Sjálfstfl. í Suðurlandskjördæmi, Siggeir Björnsson bóndi, taki sæti á Alþingi í fjarveru hans." Þetta er yður hér með tilkynnt, herra forseti. Ingvar Gíslason, forseti Nd." Siggeir Björnsson hefur áður tekið sæti á Alþingi á þessu kjörtímabili og býð ég hann á ný velkominn til starfa. Þá liggur hér fyrir annað bréf frá forseta Ed. "Alþingi, 12. mars 1986. Skúli Alexandersson, 4. þm. Vesturl., hefur ritað mér á þessa leið: "Þar sem ég vegna sérstakra anna get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að vegna forfalla 1. varamanns taki 2. varamaður Alþb. í Vesturlandskjördæmi, Jóhanna Leópoldsdóttir útibússtjóri, sæti á Alþingi í fjarveru minni." Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Salome Þorkelsdóttir, forseti Ed." Jóhanna Leópoldsdóttir hefur ekki tekið sæti á Alþingi áður og hér fylgir kjörbréf hennar. Vil ég fara þess á leit að hv. kjörbréfanefnd taki kjörbréfið til athugunar. Á meðan verður fundinum frestað í fimm mínútur. - Fundarhlé.



Herra forseti. Kjörbréfanefnd hefur tekið til athugunar kjörbréf Jóhönnu Leópoldsdóttur sem er 2. varamaður Alþb. í Vesturlandskjördæmi. Jafnframt liggur hér fyrir skeyti frá 1. varamanni Alþb. í þessu kjördæmi, Jóhanni Ársælssyni, þar sem hann tilkynnir að hann geti vegna anna ekki tekið sæti sem varamaður Skúla Alexanderssonar. Kjörbréfanefnd hefur athugað kjörbréfið og gerir engar athugasemdir við það og mælir með því að það verði samþykkt.



Með því að Jóhanna Leópoldsdóttir hefur ekki áður tekið sæti á Alþingi mun hún núna undirrita drengskaparheit að stjórnarskránni. Drengskaparheit unnið. Jóhanna Leópoldsdóttir, 4. þm. Vesturl., undirritaði drengskaparheit um að halda stjórnarskrána. Forseti (Þorv. Garðar Kristjánsson): Jóhanna Leópoldsdóttir hefur unnið drengskaparheit að stjórnarskránni og býð ég hana velkomna til starfa á Alþingi.
Þingræður haldnar á Alþingi Íslendinga



Forseta Nd. hefur borist bréf frá Guðmundi Einarssyni, 4. landsk. þm., þar sem segir að hann sé á förum til útlanda í opinberum erindum og geti ekki sótt þingfundi á næstunni. Hann fer fram á að 1. varamaður landskjörinna þingmanna Bandalags jafnaðarmanna, Kristófer Már Kristinsson, taki sæti á Alþingi í fjarveru sinni. Kristófer Már hefur setið á þessu þingi áður. Hann er kominn hingað til þingfundar. Það þarf ekki að kanna kjörbréf hans. Ég býð Kristófer Má velkominn til þingstarfa.
Þingræður haldnar á Alþingi Íslendinga



Svohljóðandi bréf hefur borist: "Reykjavík, 9. apríl 1986. Formaður þingflokks Sjálfstfl. hefur ritað mér á þessa leið: "Þar sem Pétur Sigurðsson 12. þm. Reykv. er veikur og getur ekki sótt þingfundi á næstunni leyfi ég mér að hans ósk með tilvísun til 130. gr. laga um kosningar til Alþingis og þar sem 1. varamaður getur ekki tekið sæti og 2. og 3. varamenn sitja nú á Alþingi að óska þess að 4. varamaður Sjálfstfl. í Reykjavík, Geir H. Haarde aðstoðarmaður ráðherra, taki sæti á Alþingi í forföllum hans." Þetta er yður hér með tilkynnt, herra forseti, með ósk um að fram fari í sameinuðu þingi rannsókn á kjörbréfi varamanns. Ingvar Gíslason, forseti neðri deildar." Þessu bréfi fylgir kjörbréf sem þarf að athuga og vil ég biðja hv. kjörbréfanefnd að taka bréfið til athugunar. Á meðan verður fundi frestað í 5 mínútur. - Fundarhlé.



Herra forseti. Kjörbréfanefnd hefur yfirfarið kjörbréf Geirs H. Haarde, sem er 4. varamaður Sjálfstfl. í Reykjavíkurkjördæmi. Þess hefur verið óskað að hann taki sæti á Alþingi í forföllum hv. 12. þm. Reykv. Péturs Sigurðssonar. Fyrir liggur að 1. varamaður Sjálfstfl. í Reykjavík getur ekki tekið sæti sitt á Alþingi og 2. og 3. varamaður flokksins sitja á Alþingi. Kjörbréfanefnd hefur yfirfarið kjörbréfið og alls ekkert athugavert fundið og leggur til að það verði samþykkt.



Geir H. Haarde hefur unnið drengskaparheit að stjórnarskránni og er hann boðinn velkominn til starfa á Alþingi.



Forseti vekur athygli á ákvæðum þingskapa sem nú koma í fyrsta sinn til framkvæmda, ákvæðum 2. mgr. 18. gr. og 6. mgr. 28. gr. þar sem segir að lagafrv. og þáltill. sem útbýtt er sex mánuðum eftir þingsetningu verði því aðeins tekin til meðferðar að meiri hluti þm. í viðkomandi deild eða Sþ. samþykki það. Samkvæmt þessu er á morgun síðasti dagur til útbýtingar lagafrv. og þáltill. sem teknar verða til meðferðar á þessu þingi nema afbrigði verði veitt. Þess vegna eru í dag síðustu forvöð að afhenda á skrifstofu þingsins þingmál ef þm. vilja að mál þeirra hljóti meðferð án þess að leitað sé afbrigða.
Þingræður haldnar á Alþingi Íslendinga



Nú verður minnst látins fyrrv. alþingismanns. Einar Ágústsson, sendiherra Íslands í Danmörku og fyrrv. alþm. og ráðherra, andaðist í sjúkrahúsi í Kaupmannahöfn aðfaranótt laugardags 12. apríl 63 ára að aldri. Einar Ágústsson var fæddur í Hallgeirsey í Austur Landeyjum 23. sept. 1922. Foreldrar hans voru hjónin Ágúst kaupfélagsstjóri þar Einarsson bónda í Miðey í Austur-Landeyjum Árnasonar og Helga Jónasdóttir bónda á Reynifelli á Rangárvöllum Árnasonar. Hann lauk stúdentsprófi frá Menntaskólanum í Reykjavík vorið 1941 og nam síðan lögfræði í Háskóla Íslands, lauk prófi vorið 1947. Réttindi héraðsdómslögmanns hlaut hann 1951. Hann var skrifstofustjóri Sölunefndar varnarliðseigna og jafnframt starfsmaður fjárhagsráðs 1947-1954. Fulltrúi í fjármálaráðuneytinu var hann 1954-1957. Við stofnun Samvinnusparisjóðsins árið 1957 varð hann sparisjóðsstjóri og jafnframt var hann fulltrúi forstjóra Sambands ísl. samvinnufélaga og forstöðumaður lífeyrissjóðs Sambandsins til 1960. Sparisjóðsstjóri var hann hins vegar til 1963, er Samvinnubankinn var stofnaður og tók við af sparisjóðnum, og var hann síðan bankastjóri til 1971. Hann var utanríkisráðherra í ríkisstjórn Ólafs Jóhannessonar 1971-1974 og í ríkisstjórn Geirs Hallgrímssonar 1974-1978. Sendiherra Íslands í Danmörku varð hann frá 1. jan. 1980 og jafnframt sendiherra á Ítalíu, í Ísrael og Tyrklandi. Þeim störfum gegndi hann til æviloka. Rúma tvo áratugi gegndi Einar Ágústsson forustustörfum í stjórnmálum. Hann var formaður Framsóknarfélags Reykjavíkur 1958-1961, í miðstjórn Framsóknarflokksins frá 1960, varaformaður hans 1967-1980. Hann var borgarfulltrúi í Reykjavík 1962-1971, borgarráðsmaður 1963-1964. Í hafnarstjórn var hann 1962-1971, í stjórn Landsvirkjunar 1971-1980. Formaður nýstofnaðrar öryggismálanefndar var hann 1978-1979. Á Alþingi tók hann fyrst sæti haustið 1960 sem varaþingmaður Framsóknarflokksins í Reykjavík og tók einnig sæti varaþingmanns á næstu tveimur þingum. Sumarið 1963 var hann kjörinn þingmaður Reykvíkinga og hélt því sæti þar til síðla árs 1979 er hann hafði verið skipaður sendiherra. Alls sat hann á 21 þingi. Einar Ágústsson starfaði á ýmsum sviðum þjóðlífsins um ævidagana. Hann fékkst við lögfræðistörf, viðskiptamál, bankastörf, borgarmálefni Reykjavíkur, þjóðmál á Alþingi, utanríkismál í ráðherraembætti, og að síðustu var hann fulltrúi Íslands erlendis. Hvarvetna gat hann sér góðan orðstír. Hann var hógvær og rökfastur í málflutningi, prúðmenni í allri framgöngu, drengskaparmaður í hvívetna. Utanríkismál Íslands voru meginviðfangsefni hans á síðustu æviárum. Þegar hann var utanrrh. reyndi á mannkosti hans á ýmsum sviðum, en hæst ber þar vandasama meðferð mála tvívegis við stórfellda útfærslu íslenskrar fiskveiðilögsögu. Með góðu samstarfi og festu íslenskra ráðamanna lauk þeim málum farsællega af hálfu Íslendinga, og átti utanríkisráðherra þar að sjálfsögðu stóran hlut að máli. Af Einari Ágústssyni hefði mátt vænta góðra verka mörg ár til viðbótar. Andlát hans er harmsefni þeim sem hafa kynnst honum og notið starfa hans. Ég vil biðja hv. alþm. að minnast Einars Ágústssonar með því að rísa úr sætum. -
Þingræður haldnar á Alþingi Íslendinga



Herra forseti. Ég hef brtt. fram að færa. Hún varðar 40. gr. frv., þ.e. gildistökugreinina. Þar er gert ráð fyrir því að lögin öðlist gildi 1. maí 1986. Það er of skammur tími, m.a. vegna þess að það þarf að kjósa nýtt bankaráð fyrir Seðlabankann. Brtt. er þess eðlis að upphaf greinarinnar orðist svo: Lög þessi öðlast gildi 1. nóv. 1986. Till. er skrifleg og of seint komin og þarf afbrigða við.
Þingræður haldnar á Alþingi Íslendinga



Herra forseti. Á fundi sínum 14. þ.m. tók utanrmn. til meðferðar till. til þál. um fullgildingu samnings um stofnun Alþjóðahugverkastofnunar. Alþjóðahugverkastofnunin er ein af 15 sérstofnunum Sameinuðu þjóðanna og upphaf hennar má rekja til Parísarsamnings um vernd eignarréttinda á sviði iðnaðar sem gerður var þegar árið 1883 og Bernarsáttmálans til verndar bókmenntum og listaverkum sem gerður var árið 1886. Tilgangur þessarar stofnunar er að stuðla að vernd hugverka um allan heim. Það er gert bæði með milliríkjasamvinnu og í samstarfi við aðrar alþjóðastofnanir þegar þörf krefur. Jafnframt er það tilgangur stofnunarinnar að tryggja samræmda stjórnun ýmissa alþjóðasamninga á sviði hugverka. Stærstu samningarnir eru Parísarsamningurinn og Bernarsáttmálinn. Ísland varð aðili að Parísarsamningnum árið 1962 og að Bernarsáttmálanum árið 1947. Nefndin er sammála um að mæla með samþykkt þessarar þáltill. um fullgildingu samnings um stofnun Alþjóðahugverkastofnunar.



Herra forseti. Hv. utanrmn. hefur rætt þáltill. þessa og leggur einróma til að hún verði samþykkt.
Þingræður haldnar á Alþingi Íslendinga

Frsm. (Davíð Aðalsteinsson) Hæstv. forseti. Heilbr.og trn. hefur fjallað um þetta mál, þ.e. frv. til laga um breytingu á lögum nr. 18/1984, um þjónustu- og endurhæfingarstöð sjónskertra. Það var algjör eining í nefndinni um afgreiðslu málsins og undir nál. rita auk þess sem hér stendur Björn Dagbjartsson, Helgi Seljan, Karl Steinar Guðnason, Salome Þorkelsdóttir og Kolbrún Jónsdóttir. Á frv. hefur engin breyting orðið við meðferðina hér í þinginu.

Frsm. (Davíð Aðalsteinsson) Hæstv. forseti. Heilbr.og trn. hefur fjallað um þetta frv. til laga um greiðslur Atvinnuleysistryggingasjóðs vegna fiskvinnslufólks. Eins og kunnugt er er þetta frv. samið og flutt í framhaldi af þeim kjarasamningum sem undirritaðir voru 26. febr. s.l. Um þetta er óþarft að hafa fleiri orð. Hv. þingdeildarmönnum er kunnugt um efni frv. Heilbr.- og trn. er einróma í afstöðu sinni til frv. og leggur til að það verði samþykkt óbreytt. Undir nál. rita auk mín Helgi Seljan, Salome Þorkelsdóttir, Björn Dagbjartsson, Karl Steinar Guðnason og Kolbrún Jónsdóttir.

Frsm. (Haraldur Ólafsson) Hæstv. forseti. Ég hef nú þegar mælt fyrir þessu máli, að vísu í tengslum við annað mál og óskylt. Ekki kann ég þó við að vitna til þeirrar ræðu minnar svo ég held að ég verði að endurtaka það að menntmn. er einhuga í afstöðu sinni til þessa frv. og leggur til að það verði samþykkt.

Frsm. (Davíð Aðalsteinsson) Hæstv. forseti. Heilbr.og trn. hefur haft þetta almannatryggingafrv. til meðferðar. Í Nd. voru gerðar nokkrar breytingar á frv. sem ég tel ekki ástæðu til að rekja hér. Þetta frv. varðar ferðakostnað sjúklinga sem þarfnast ítrekaðrar meðferðar hjá lækni á sjúkrahúsi eða sjúkrastofnun. Það er einhugur um þetta frv. Heilbr.- og trn. leggur einróma til að það verði samþykkt ásamt þeim breytingum sem gerðar voru á frv. í Nd. Undir nál. rita auk þess sem hér stendur Helgi Seljan, Salome Þorkelsdóttir, Kolbrún Jónsdóttir, Karl Steinar Guðnason og Björn Dagbjartsson.
Þingræður haldnar á Alþingi Íslendinga



Herra forseti. Frv. þetta fjallar um það að heimila ríkisstj. að afhenda Reykjavíkurborg að gjöf til eignar og umráða eignarhluta ríkisins í Viðey í Kollafirði, þar með talin hvers kyns mannvirki. Er afhendingin háð því skilyrði að Reykjavíkurborg taki að sér og kosti verndun þeirra minja sem eru á eynni og afhentar eru. Meiri hl. menntmn. mælir með samþykki þessa frv., enda er sú gjöf, sem hér um ræðir, höfðingleg og virðuleg í senn.



Herra forseti. Á 107. löggjafarþingi árið 1984 bar það til að flutt var þáltill. um endurreisn Viðeyjarstofu. Af grg. mátti ráða að að því var stefnt að endurreist Viðeyjarstofa yrði virðuleg afmælisgjöf íslenska ríkisins til höfuðborgarinnar á tveggja alda afmælinu. Í niðurlagi grg. sagði þar, með leyfi forseta:



Herra forseti. Það er búið að standa svo að þessu máli að undrun sætir. Flutt var þáltill. af hv. 5. þm. Reykv. þar sem lagt var til að gefa Reykjavíkurborg eignarhlut ríkisins í Viðey ásamt þeim húsum sem þar voru. Átti að gera við þau og einnig átti að gera þar aðra hluti. En okkur skilst að nú þegar Alþingi samþykkir hér að verða við þessum tilmælum í öllum aðalatriðum hafi svo snúist veður að það sé talað um hermdargjöf að hljóta þessar eignir. Ég verð að segja eins og er að mig undrar það mjög hvernig menn geta snúið sínum málflutningi. Til að fyrirbyggja allan misskilning, þá lít ég á það sem sjálfgefið að Reykjavíkurborg sé ekki skyldug að þiggja gjöfina. Ef það færi svo að hv. 5. þm. Reykv. mæti það rétt að þetta væri gegn vilja borgarstjórnarmeirihluta í Reykjavík hlýtur það því að sjálfsögðu að enda með því að þessi hús og þetta land verði áfram eign ríkisins. Ég tel að hv. 5. þm. Reykv. hafi fullyrt hér helst til mikið þegar hann talaði um að verið væri að ákveða að gefa rústir einar. En ég vildi gjarnan fá upplýsingar frá honum um það hvort það liggi fyrir að fulltrúar Alþfl. í borgarstjórn Reykjavíkur muni leggjast gegn því að borgin þiggi þessar eignir að gjöf og einnig hvort hann hafi um það fréttir að aðrir fulltrúar í borgarstjórn Reykjavíkur leggist gegn því að borgin þiggi þessar eignir að gjöf. Því að það er að sjálfsögðu ekki ætlunin með stuðningi við þetta mál að móðga á nokkurn hátt borgarstjórn Reykjavíkur.



Herra forseti. Það er fornt spakmæli að hver er sínum gjöfum líkastur. Sá sem gefur rústir er þá væntanlega sjálfur í rúst. Vegna ummæla hv. þm. þess efnis að einhver hafi snúist í afstöðu sinni, þá er það náttúrlega misskilningur. Till. var upphaflega um það að Alþingi sæi sóma sinn í því að verja til þess fjármunum að endurreisa stofuna í upphaflegri mynd þannig að hana mætti nýta m.a. til ráðstefnuhalds og veitingahalds í væntanlegum fólkvangi Reykjavíkur. Að ábendingu hv. 5. þm. Reykn., Geirs Gunnarssonar, var bætt inn í till. jafnframt að gerðar skyldu ákveðnar lendingarbætur í eynni. Við þetta var hreinlega ekki staðið. Hús hafa áfram grotnað niður, fjárveitingar voru ekki veittar, eftir sitja rústirnar og er svo hver sjálfur líkur sínum gjöfum.
Þingræður haldnar á Alþingi Íslendinga



Fyrir hönd okkar alþingismanna vil ég þakka hæstv. forseta fyrir hlý orð og góðar óskir okkur til handa. Ég þakka honum fyrir ágæta forustu um þingstörfin nú í vetur sem endranær og fyrir sanngjarna fundarstjórn. Ég óska honum og fjölskyldu hans gleðilegs sumars. Um leið nota ég tækifærið til að þakka skrifstofustjóra Alþingis og starfsfólki öllu fyrir ágæt störf í vetur. Ég leyfi mér að vænta þess að við megum öll hittast heil til starfa á komandi þingi. Ég vil biðja hv. alþm. að taka undir orð mín með því að rísa úr sætum. - 
            



Gefið hefur verið út svofellt forsetabréf: "Forseti Íslands gjörir kunnugt: Alþingi, 108. löggjafarþing, lýkur störfum í dag, miðvikudaginn 23. apríl 1986. Mun ég því slíta Alþingi í dag. Gjört í Reykjavík 23. apríl 1986. Vigdís Finnbogadóttir. Steingrímur Hermannsson." Samkvæmt þessu bréfi, sem ég nú hef lesið, lýsi ég yfir því að þessu þingi, sem nú hefur lokið störfum, er slitið. Óska ég þingmönnum velfarnaðar, þjóðinni allra heilla og bið alþm. að minnast fósturjarðar vorrar, Íslands, með því að rísa úr sætum. Þingheimur stóð upp og forsrh., Steingrímur Hermannsson, mælti: "Heill forseta vorum og fósturjörð. Ísland lifi." Tóku þingmenn undir þau orð með ferföldu húrrahrópi. Var síðan af þingi gengið. 1
Þingræður haldnar á Alþingi Íslendinga



Frú forseti. Ekki verður þetta efnisleg umræða heldur ætla ég eingöngu að gera grein fyrir villum sem læðst hafa inn í þskj. 1101. Við vorum reyndar búin að greiða hér í þingdeildinni atkvæði um 6., 7. og 8. tölulið og þar var allt með réttu, en við 9. tölulið er villa. Þar á að standa "við 11. gr.". Þetta er brtt. við 11. gr. Í 10. tölul. að standa að brtt. sé "við 12. gr.". Að öðru leyti er þskj. rétt að því ég best fæ séð.



Hæstvirtur forseti. Fjh.- og viðskn. Ed. hefur fjallað um málið og klofnað um það. Meiri hl. leggur til að frv. verði samþykkt eins og það kom frá Nd. Umræður voru hér allítarlegar um málið fyrir skömmu. Ég hygg að þar hafi allt komið fram sem fram þarf að koma og eyði ekki af því fleiri orðum.



Hæstvirtur forseti. Nefndin hefur fjallað um málið og rætt við málsaðila. Hefur komið fram að tryggingar vegna ríkisábyrgðar eru óljósar og ófullnægjandi. Jafnframt kom fram að engan veginn væri ljóst að þær ráðstafanir sem í frv. felast tryggi á nokkurn hátt stöðu þess fyrirtækis sem ætlunin er að aðstoða. Af þeim ástæðum leggur minni hl. nefndarinnar til að frv. verði vísað frá með svofelldri rökstuddri dagskrá: "Málið er illa undirbúið og engar upplýsingar fyrirliggjandi um að hlutafé skili sér né heldur að kaupleigusali sé tilbúinn til að fallast á að ríkið gangi inn í kaupleigusamning. Þá er engan veginn ljóst að frv., þó að lögum verði, leysi nokkurn vanda til frambúðar fyrir ferðamannaiðnaðinn eða Arnarflug hf. Af þessum ástæðum samþykkir deildin að fela ríkisstjórninni að vinna betur að málinu og tekur fyrir næsta mál á dagskrá." Stefán Benediktsson sat fund nefndarinnar og er samþykkur nál. þessu. Undir nál. rita auk mín Ragnar Arnalds og Sigríður Dúna Kristmundsdóttir.



Hér er verið að taka áhættu með 100 millj. kr. af fé skattborgara þessa lands án þess að nokkur trygging verði fyrirliggjandi næstu tvö árin vegna þessarar ábyrgðar. Við sem skipum minni hl. í þessu máli höfum lagt til að ríkisstj. fengi málið til meðferðar, tæki það til endurskoðunar og reyndi að finna einhvern annan og skynsamlegri grundvöll fyrir þessu máli. Því hefur verið hafnað og því segi ég nei.
Þingræður haldnar á Alþingi Íslendinga

Aldursforseti (Stefán Valgeirsson) Ég býð hv. alþingismenn og starfsfólk Alþingis velkomið til starfa. Þá verður minnst látins fyrrverandi alþingismanns. Jón G. Sólnes, fyrrverandi alþingismaður og bankaútibússtjóri á Akureyri, andaðist á heimili sínu sunndaginn 8. júní 75 ára gamall. Jón G. Sólnes var fæddur á Ísafirði 30. september 1910. Foreldrar hans voru hjónin Guðmundur Vigfús sjómaður þar Þorkelsson vinnumanns í Lambadal ytra í Dýrafirði Árnasonar og Hólmfríður Jónsdóttir bónda í Arnartungu í Staðarsveit síðar pósts á Ísafirði Þorkelssonar. Kjörforeldrar Jóns voru hjónin Edvard Solnes formaður á Ísafirði og Siglufirði, síðar útgerðarmaður á Akureyri og Lilja Daníelsdóttir bónda í Tjarnargarðshorni í Svarfaðardal Jónssonar. Jón G. Sólnes lauk gagnfræðaprófi á Akureyri vorið 1926. Að prófi loknu hóf hann störf í útibúi Landsbanka Íslands á Akureyri og var þar lengst af bókari til 1961 er hann var ráðinn útibússtjóri. Því starfi gegndi hann fram á árið 1976 er hann lét af því starfi að eigin ósk eftir rúmlega 50 ára starfsferil í bankaútibúinu. Hluta af árinu 1937 starfaði hann í banka í London og sótti þar námskeið í bankafræðum. Jón G. Sólnes átti sæti í bæjarstjórn Akureyrar samfleytt rúma þrjá áratugi, frá 1946 til 1978, og síðar eitt kjörtímabil, 1982-1986. Hann var forseti bæjarstjórnar 1962-1966 og 1970-1974 og átti lengi sæti í bæjarráði. Hann var formaður stjórnar Brunabótafélags Íslands 1955-1979, í stjórn Framkvæmdasjóðs Íslands 1966-1971 og í stjórn Framkvæmdastofnunar ríkisins 1974-1978. Árið 1974 var hann skipaður í Kröflunefnd og var formaður hennar. Við alþingiskosningar 1971 var hann kjörinn varaþingmaður Sjálfstæðisflokksins í Norðurlandskjördæmi eystra og tók tvisvar sæti á Alþingi á því kjörtímabili. Árið 1974 var hann kosinn þingmaður kjördæmisins og sat á Alþingi fram á haust 1979. Alls átti hann sæti á níu þingum. Hann var einn af fulltrúum Íslands á Allsherjarþingi Sameinuðu þjóðanna 1969, 1970 og 1979 og var fulltrúi Íslands í Þingmannasambandi Atlantshafsbandalagsríkja 1974-1979. Jón G. Sólnes fluttist níu ára gamall með kjörforeldrum sínum til Akureyrar. Ungur að árum tók hann sér stöðu innan Sjálfstæðisflokksins og var einn forgöngumanna að stofnun Félags ungra sjálfstæðismanna á Akureyri. Af störfum sínum í banka og bæjarstjórn varð hann gjörkunnugur íbúum og atvinnuháttum í kaupstaðnum og nágrenni hans. Hann var einn af áhrifamestu bæjarfulltrúunum alla tíð. Á Alþingi lét hann allmikið að sér kveða eftir að hann tók hér sæti lífsreyndur maður. Hann kom víða við í félagsmálum innan stjórnmálaflokks síns og utan, hélt fast við skoðanir sínar og hugsjónir, var opinskár og hreinskiptinn. Um menn slíkrar gerðar stendur gjarnan styr og slíkt kom einnig í hlut Jóns G. Sólness. Hann var trúr málstað sínum til æviloka og vann með áræðni og atorku fram til síðasta dags. Ég vil biðja þingheim að minnast Jóns G. Sólness með því að rísa úr sætum. -
Þingræður haldnar á Alþingi Íslendinga



Borist hefur eftirfarandi bréf, dags. 20. nóv. 1986: "Þar sem ég að læknisráði get ekki sótt þingfundi á næstunni leyfi ég mér með skírskotun til 130. gr. laga um kosningar til Alþingis að óska þess að 1. varamaður Alþb. í Austurlandskjördæmi, Sveinn Jónsson verkfræðingur, Reyðarfirði, taki sæti á Alþingi í forföllum mínum. Helgi Seljan, 2. þm. Austurl. Sveinn Jónsson hefur áður tekið sæti á Alþingi og því hefur kjörbréf hans verið rannsakað. Er hann nú boðinn velkominn til starfa. Forseti tók bæði dagskrármálin út af dagskrá.
Þingræður haldnar á Alþingi Íslendinga



Herra forseti. Um það sem hér kemur fram, bæði í lok síðasta fundar og á þessum fundi, þarf ekki að hafa mörg orð. Það er dapurleg niðurstaða að ekki skuli vera hægt að ræða hér eitt einasta mál sem á dagskrá er. Það er slæmt að ekki skuli vera hægt að taka á dagskrá mál sem útbýtt var á þessum fundi. Ég er þar flm. að einu máli. og hefði verið reiðubúinn að mæla fyrir því hér og nú ef þingsköp leyfðu það. Það verður að gera gangskör að því að með öðrum hætti sé staðið hér að og er ekki þar við hæstv. forseta að sakast.



Herra forseti. Ég vek athygli á því að það stendur nokkuð óvenjulega á í dag með þingstörfin. Fyrir klukkustundu var borinn til moldar fyrrv. forsætisráðherra Íslands. Útförin var gerð á vegum ríkisins og fjöldi þingmanna og þar á meðal ráðherrar voru þar viðstaddir. Það mun vera orsök þess hve fámennt er hér í salnum. Þetta vil ég að komi fram til að fyrirbyggja allan misskilning. Það er ekki af hyskni eða trassaskap sem hæstv. ráðherrar eru hér ekki mættir eða flokksbræður fyrrv. forsrh. Emils Jónssonar.



Herra forseti. Ég vil láta koma fram að það er ekki eins og það sé enginn ráðherra mættur hér. Ég sé ekki annað en við séum hér alveg örugglega þrír. Ég var mættur hér til að svara m.a. fsp., en fyrirspyrjanda vantaði. Það er því kannske við aðra að sakast. Ef það er meiri hluti þm. mættur eru fjögur mál á dagskránni sem aðeins er atkvæðagreiðsla um.